ΓΡΑΠΤΗ ΕΡΩΤΗΣΗ E-1727/96 υποβολή: Joan Vallvι (ELDR) προς την Επιτροπή (25 Iουνίου 1996)

Θέμα: Παράνομα συρόμενα δίχτυα στη Μεσόγειο

Το πρόβλημα της αλιείας με παράνομα συρόμενα δίχτυα εμφανίζεται κάθε καλοκαίρι στη Μεσόγειο, χωρίς οι αρμόδιες αρχές να έχουν λάβει αποτελεσματικά μέτρα για την απαγόρευση αυτής της πρακτικής, όπως προβλέπει ρητά ο κανονισμός 345/92 ((ΕΕ L 42 της 18.02.1992, σελ. 15 )) της ΕΕ.

Απαντώντας στις ερωτήσεις 2087/95ES και 2088/95ES ((EE C 300 της 13.11.1995, σελ. 44 )), η Επιτροπή μας πληροφορεί ότι κατά το περασμένο έτος ναυλώθηκε το πλοίο «Northern Horizon» για την πραγματοποίηση ελέγχων (μόνο για μια ή δύο εβδομάδες του Σεπτεμβρίου).

Το περασμένο καλοκαίρι εντοπίσθηκαν περισσότερα από 600 αλιευτικά με δίχτυα που υπερέβαιναν τα 2,5 χιλιόμετρα (σύμφωνα με το Υπουργείο Εμπορικής Ναυτιλίας της Ιταλίας).

Εφέτος, έχουν ήδη εντοπισθεί παράνομα ιταλικά αλιευτικά, εμφανίστηκαν δε πολυάριθμα πεθαμένα δελφίνια, φυσητήρες και θαλάσσιες χελώνες στις ακτές των Βαλεαρίδων Νήσων.

Εφέτος, η Επιτροπή ναύλωσε το πλοίο «Northern Desire» για τον έλεγχο της κατάστασης, το οποίο όμως προβλέπεται να παραμείνει στη Μεσόγειο μόνο για δύο εβδομάδες, κατόπιν δε θα αποπλεύσει για την Κανταβρική.

Πιστεύει η Επιτροπή ότι τα μέτρα αυτά είναι επαρκή προκειμένου να εφαρμοστεί η κοινοτική νομοθεσία; Πιστεύει ότι τα εν λόγω μέτρα θα είναι αποτελεσματικά για την αντιμετώπιση αυτής της παράνομης πρακτικής; Σκοπεύει να λάβει αποτελεσματικότερα και αυστηρότερα μέτρα κατά της αλιείας με παράνομα δίχτυα;

Κοινή απάντηση του κ. Bonino εξ ονόματος της Επιτροπής στις γραπτές ερωτήσεις E-1727/96 και E-1792/96 (9 Σεπτεμβρίου 1996)

Η Επιτροπή, λαμβάνοντας υπόψη τα ειδικά προβλήματα που αφορούν την αλιεία με παρασυρόμενα δίχτυα στη Μεσόγειο καθώς και σε άλλες περιοχές, υπέβαλε το 1994 πρόταση στο Συμβούλιο ((ΕΕ αριθ. C 118 της 29.04.1994 )) για τη σταδιακή μείωση των δραστηριοτήτων με παρασυρόμενα δίχτυα με ολική παύση των εν λόγω δραστηριοτήτων μέχρι τις 31 Δεκεμβρίου 1997 το αργότερο. Παρά τις προσπάθειες της Επιτροπής να συνεργαστεί ενεργά με τις επόμενες προεδρίες του Συμβουλίου ώστε να βρεθεί συμβιβαστική λύση το θέμα αυτό, το Συμβούλιο δεν ήταν σε θέση να εγκρίνει την πρόταση.

Εντός του πλαισίου της κοινής αλιευτικής πολιτικής κάθε κράτος μέλος είναι υπεύθυνο για τον έλεγχο της εφαρμογής της κοινοτικής νομοθεσίας ((Κανονισμός (ΕΚ) αριθ. 2847/93 του Συμβουλίου της 12.10.1993, ΕΕ αριθ. L 261 της 20.10.1993. )) όσον αφορά τις αλιευτικές δραστηριότητες που διεξάγονται στην επικράτειά του ή σε ύδατα που υπάγονται στη δικαιοδοσία του και πέραν αυτής από κοινοτικά αλιευτικά σκάφη που φέρουν τη σημαία του. Εναπόκειται, επομένως, στο σχετικό κράτος μέλος να διασφαλίσει ότι τα σκάφη του που αλιεύουν με παρασυρόμενα δίχτυα συμμορφώνονται με την ισχύουσα κοινοτική νομοθεσία και ιδίως με την απαίτηση ότι τα παρασυρόμενα δίχτυα που χρησιμοποιούνται από κάθε σκάφος δεν υπερβαίνουν τα 2,5 χιλιόμετρα.

Είναι έργο της Επιτροπής να διαπιστώσει εάν τα κράτη μέλη πληρούν τις σχετικά με τον έλεγχο υποχρεώσεις τους. Για το λόγο αυτό, η Επιτροπή ναύλωσε σκάφος για την πραγματοποίηση ελέγχων από εθνικούς και κοινοτικούς ελεγκτές, το οποίο παρέμεινε στη Μεσόγειο για περίοδο 6 εβδομάδων το Μάιο και τον Ιούνιο του 1996. Όσον αφορά την τήρηση των κανόνων, είναι κατανοητό ότι η ιταλική κυβέρνηση λαμβάνει μέτρα ώστε να διασφαλισθεί η κατάλληλη εφαρμογή και να αποφευχθεί επανάληψη των περιπτώσεων που έχουν παρατηρηθεί.

Η Επιτροπή, όπως και προηγούμενα έτη, θα συντάξει έκθεση στην οποία θα αναφέρονται λεπτομερώς τα συμπεράσματά της.

Διοργανώθηκαν διάφορες συναντήσεις μεταξύ της Επιτροπής και των ιταλικών αρχών κατά τη διάρκεια των οποίων συζητήθηκε το θέμα ενός προγράμματος μετατροπής για τα σκάφη εκείνα που αλιεύουν με παρασυρόμενα δίχτυα και προτάθηκαν κάποιες λύσεις για τον τρόπο με τον οποίο θα επιτευχθεί η μετατροπή αυτής της αλιευτικής δραστηριότητας. Τώρα εναπόκειται στην ιταλική κυβέρνηση να διατυπώσει και να υποβάλει ένα πρόγραμμα μετατροπής.